钦定古今图书集成/理学汇编/学行典/第255卷 > 金文耀〈弟文琦 文琳〉
## 钦定古今图书集成/理学汇编/学行典/第255卷 > 金文耀〈弟文琦 文琳〉

按《休宁县志》：“金文耀，字用晦，读书务实践力行，不徒
事章句。性好施，居家夏帐冬被，所施岁以千计。尝挟
厚赀，将省父略阳县任，道过吴门，访同乡友人程嘉
燧孟阳于嘉定。值嘉定疫气流行，死者暴骸盈路，文
耀为买棺瘗埋者累百。后以棺不给，囊箧亦将待竭，
但以苇席裹尸掩之者又不啻千数。时吴中士夫多”
作诗歌以赠，咸以为谊，过麦舟，晚年得陈筠塘《同善
会》一书，行之益力。复著《广同善录》一卷，其所列推恩
条例，由亲及疏，自大及小，井井有理，诚可为行善者
之宝筏云。弟文琦、文琳，亦慷慨有气节，暮年以宗祠
久未修理，恐致倾圮，毅然力任其事，费逾千金，宗族
称之。文琦以子贵，封文林郎；文琳以子贵，封“承德郎。”